
FT Johanna Kulmala on kirjoittanut tietokirjan isoisosedästään Henry Rädystä, joka lähti Kiuruveden Ruutanalta siirtolaiseksi Amerikkaan.
Tilaisuus on avoin kaikille paikallishistoriasta ja Amerikan-siirtolaisuudesta kiinnostuneille. Myös ensimmäisestä maailmansodasta kiinnostuneille on tarjolla tietoa Yhdysvaltain lipun alla palvelleesta kiuruvetisestä Henrystä ja hänen sotapolustaan Ranskassa, länsirintamalla.
Tämä kiuruvetistä siirtolaisuutta käsittelevä suku- ja kulttuurihistoriallinen teos vie lukijan 1900-luvun alun Yhdysvaltoihin, ensimmäisen maailmansodan vuosiin ja amerikansuomalaisen kulttuurin kulta-aikaan. Sitä värittävät sekä kieltolaki että vaihteleva siirtolaisuuspolitiikka. Henryn tarinassa kulkevat rinnakkain siirtolaisuus, työ, sota, selviytyminen ja arkinen elämä suurten historiallisten muutosten keskellä.
Henryn viimeisiin elämänvaiheisiin liittyy arvoituksia, joiden jäljet johtavat amerikkalaisen lääketieteen historiaan sekä yliopistollisiin kirjastoihin ja arkistoihin. Yhden ihmisen elämän kautta avautuu myös kuva Yhdysvalloista, joka nousi 1900-luvulla maailmanpolitiikan suurvallaksi.
Kuparisaaren Henry on kertomus ihmisestä, joka lähti etsimään paikkaansa maailmassa 1900-luvun alussa, mutta jäljet johtavat meidän vuosisadallemme. Hänen elämäntarinansa äärellä lukija saa kysyä: Mitä meistä jää jäljelle – ja mihin?
Teoksen kustantaa syksyllä 2026 perustettu turkulainen Kustantamo Peregrinus, jonka tavoitteena on löytää kiinnostavia aiheita sellaisista paikoista, joista harva on huomannut etsiä ja saattaa ne kirjojen muodossa lukijoille. 

